《雪中答李杲堂》
清代·董道权

鄢陵孝廉重然诺，约我今秋醉桑落。先人有友官并州，我欲从之客雁丘。

高堂有母缺甘旨，负米何辞数千里。杲堂李子忧我闭门饥欲死，告以远行为色喜。

酌我黄金罍，赠我青铜钱。低徊不忍别，此别须经年。

袖君之钱醉我酒，城东城北频回首。归来儿女候柴门，笑指瓶中不盈斗。

牵衣问我欲何之，今年丰熟仍苦饥。爷未出门共父语，爷既出门啼向谁？

示儿袖中钱，故人佐行李。移与易米薪，且以救妻子。

量米数薪堪作数日食，买舟无资行不得。他日仍登李子堂，李子为我作歌声苍凉。

曳履依然守蓬筚，得酒且与倾壶觞。昨夜雪花如掌大，草阁严寒只僵卧。

午馀日色照西窗，起把君诗读几过。窗前冰雪消有时，故人颜色长相思。

作者简介：字秦雄，浙江鄞县人。○秦雄诗工于言情，层出不穷，有长袖善舞之态。